Seppo Lehto

Seppo Olavi Lehto (s. 6. syyskuuta 1962, Kuru) on omien sanojensa mukaan tamperelainen poliittinen aktivisti, pilakuvataiteilija, Suur-Suomi ry:n ja Moskovan keskushallinnon eli Neuvostoliiton ja Venäjän Federaation kansanmurhien ja sotarikosten korvaus- ja totuusyhdistys r.y.:n puheenjohtaja.

Lehto kutsuu itseään kansakunnan valistajaksi, isänmaan soturiksi, sananvapaus- ja ihmisoikeustaistelijaksi.

Julkisuudessa häntä on luonnehdittu tunnetuksi Karjala-aktivistiksi, Karjalan palauttamista vaativan Suur-Suomi ry:n perustajaksi ja historioitsijaksi.

Mediapeli ja maininnat tiedotusvälineissä
Vuoden 1994 presidentinvaalien ensimmäisen kierroksen jälkeen pudonnut ehdokas Paavo Väyrynen syytti tiedotusvälineitä mediapelistä, muun ohessa siitä, että MTV3:n uutiset oli antanut Lehdolle uutisaikaa. Väyrysen mielestä Lehdon uutisissa esittämä väite, että Venäjän lähettämä ääri-isänmaallisia järjestöjä koskeva ”nootti” oli Väyrysen tilaama, oli vienyt häneltä ääniä. Hervannan Sanomat -lehti kysyi, käänsikö Lehto vaalit Väyrysen tappioksi.

29. syyskuuta 2006 Nelosen tv-uutisissa käsiteltiin tamperelaisen henkilön internetissä valtion johtoon kohdistamia loukkauksia. Mahdollisina asianomaisina mainittiin pääministeri Matti Vanhanen ja presidentti Tarja Halonen. Lehto ilmoittaa blogissaan olevansa kyseinen henkilö. Halonen ilmoitti ettei hän aio puuttua asiaan, mutta Vanhasen mukaan jutun selvittäminen on tarpeen, jotta internetin loukkaaville kirjoituksille ja kuville löytyy jokin raja. Lehto on blogissaan esittänyt, että kyseessä ovat ”tosiasiassa kansakunnan tosiasialliset KGB-kytköksissä olevat ns. poliittiset päättäjät, jotka eivät halua että neuvostoaikaisista lipukielisyyksistään muistutetaan”.

Vuoden 2008 oikeudenkäynti ja tuomio
Vuonna 2008 käsitellyn oikeusjutun asianomistajina olivat lopulta kansanedustajat Leena Rauhala, Minna Sirnö ja Oras Tynkkynen sekä käräjätuomari Anja Aulomaa, johtava kihlakunnansyyttäjä Jouko Nurminen sekä kihlakunnansyyttäjä Ulf Reiners. Lehto kiisti kaikki syytökset.

Käräjäoikeus arvioi tekoja "poikkeuksellisen vakaviksi" ja tuomitsi Lehdon toukokuussa 2008 useista törkeistä kunnianloukkauksista kahdeksi vuodeksi ja neljäksi kuukaudeksi ehdottomaan vankeuteen. Törkeiden kunnianloukkausten lisäksi oikeus katsoi Lehdon halventaneen blogeissaan islamin uskoa ja esittäneen rasistista aineistoa. Käräjäoikeus otti huomioon sen, että rikokset oli tehty joukkotiedotusvälinettä käyttäen ja aineisto oli toimitettu suurten joukkojen saataville. Sivuilta löytyi runsaasti pornografiaa. Poliisien takavarikoimalta Lehdon tietokoneelta löytyi muun muassa pornokuva, jonka pää oli manipuloitu presidentti Tarja Haloseksi ja kuva, jossa maahanmuuttaja oli manipuloitu seksiaktiin erään kansanedustajan kanssa. Uskonrauhaa Lehto loukkasi kuvilla, joissa muslimien profeetta Muhammad esitettiin erittäin halventavassa valossa. Vankeustuomion lisäksi Lehto joutuu maksaamaan kymmenien tuhansien eurojen korvaukset aiheuttamastaan henkisestä kärsimyksestä ja oikeus määräsi suljettaviksi 40 blogspot.com-sivua. Jutussa syyttäjänä toimineen valtionsyyttäjä Mika Illmanin mukaan operaattori on käräjäoikeuden päätöksellä velvollinen sulkemaan sivuston tai poistamaan herjaavan aineiston.

Omassa lajissaan ja laajuudessaan Lehdon vuoden 2008 käräjiä pidetään todennäköisenä Suomen ennätyksenä.

Lehdon puolueen IKL:n puheenjohtaja Matti Järviharju piti Lehdon toimintaa internetissä tuomittavana ja käräjäoikeuden tuomiota oikeutettuna.

Ennen vuoden 2008 oikeusjuttua myös Supo on kuulustellut Lehtoa.

Politiikka
Lehto on vuoden 2007 eduskuntavaalien vaalimainoksessaan mainostanut olevansa ”kansakunnan valontuoja tyhmille miehittäjä-Ryssää pelkääville ja islamisteille”.

Lehto vaatii Venäjän Suomelta toisen maailmansodan jälkeen miehittämien alueiden palauttamista Suomelle, Suomen liittymistä Natoon ja somalien kotiuttamista Somaliaan. Hänen aikaisempia vaaliteemojaan ovat olleet muun muassa vaatimukset pommitusten aloittamisesta Moskovaan ja Bagdadiin.

IRC-Gallerian vaalikoneessa hän kuvaili itsensä eloisaksi ja viriiliksi suomalaiseksi ”ilman neekeriveren tilkkaa” ja neljän lapsen isäksi. Hän vaatii maahanmuuttopolitiikan tiukentamista vähintään samalle tasolle kuin Sveitsin syksyn 2006 kansanäänestyksessä päätettiin, että B-luvalliset käännytetään takaisin elintasopakolaisina, sekä perheidenyhdistämisohjelmien totaalista lopettamista. Somalien kotouttamisen sijaan hän on ilmoittanut kannattavansa kotiutusta takaisin Somaliaan. Lisäksi hän haluaa ruotsin kielen kouluissa vapaaehtoiseksi ja vaatii miehitettyjen alueiden palautuksen käynnistämistä ”miehittäjä-Ryssän alaisuudesta kansakuntamme vauraudeksi” sekä Nato-jäsenyyttä vakauttamaan turvallisuuspolitiikkaa.

Lehto oli syksyn 2004 kunnallisvaaleissa ehdolla Tampereen kaupunginvaltuustoon Kristillisdemokraattien listalta. Sen jälkeen hän on ollut ehdolla Pirkanmaan vaalipiirissä kunnallisvaaleissa ja eurovaaleissa IKL:n ehdokaslistoilla, mutta ei ole saanut riittävästi ääniä päästäkseen läpi. Aikaisemmin Lehto oli aktiivisesti mukana myös Suomen Maaseudun Puolueen toiminnassa.

Lisäksi Lehto on muun muassa ajanut Hitler-museon perustamista Tampereelle, järjestänyt Muhammad-pilakuvakilpailun ja julkaissut YouTubessa videoitaan.

Aiheesta muualla

 * Eräs Seppo Lehdon blogeista
 * Kavkaz.fi – Seppo Lehdon johtaman yhdistyksen sivusto
 * Sivusto, jossa on Väyrysen Lehtoa kohtaan esittämistä syytteistä kertovia lehtijuttuja skannattuna
 * Seppo Lehto draws Muhammad -video
 * Presidentti Tarja Halonen kansakuntamme suurin KGB-ryssävittu stalinismin perintönämme - Eräs Seppo Lehdon tekemäksi väitetyistä blogeista
 * Tervetuloa hämärän rajamaille! - Totaalista Sotaa! -sivusto